Document ID: 32004D0211

Odločba Komisije
z dne 6. januarja 2004
o uvedbi seznama tretjih držav in delov njihovega ozemlja, s katerih države članice dovolijo uvoz živih kopitarjev in semena, jajčnih celic in zarodkov vrste kopitarji, ter o spremembi odločb 93/195/EGS in 94/63/ES
(notificirano pod dokumentarno številko K(2003) 5242)
(Besedilo velja za EGP)
(2004/211/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 90/426/EGS z dne 26. junija 1990 o pogojih v zvezi z zdravstvenim varstvom živali, ki ureja premike in uvoz kopitarjev iz tretjih držav [1], in zlasti členov 12 in 19(i) in (ii) Direktive,
ob upoštevanju Direktive Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS [2], in zlasti člena 17(3)(b) Direktive,
ob upoštevanju naslednjega:
(1) Člen 12 Direktive Sveta 90/426/EGS predvideva, da je dovoljen samo uvoz kopitarjev iz tretjih držav ali delov tretjih držav, ki so navedeni na seznamu, ki ga je treba vključiti v seznam tretjih držav, določenih v skladu z določbami člena 3 Direktive 72/462/EGS o problemih glede zdravstvenih in veterinarskih pregledov ob uvozugoveda in prašičev ter svežega mesa iz tretjih držav [3].
(2) Odločba sveta 79/542/EGS z dne 21. decembra 1976 o uvedbi seznama tretjih držav, iz katerih države članice dovolijo uvoz goveda, prašičev, kopitarjev, ovc in koz, svežega mesa in mesnih izdelkov [4], je bila znatno spremenjena zlasti, da se kopitarje izključi iz njenega obsega. Vendar odločbe Komisije, sprejete na podlagi Direktive 90/426/EGS in v zvezi z zdravstvenimi pogoji za uvoz kopitarjev, predvidevajo sezname tretjih držav, odobrenih za izvoz teh živali v Skupnost, ki temeljijo na Odločbi 79/542/EGS.
(3) Predpisi, ki urejajo pogoje v zvezi z zdravstvenim varstvom živali za uvoz živih živali v skladu z Direktivo 72/462/EGS, zlasti določbe člena 3, ki se sklicujejo na seznam tretjih držav, odobrenih za izvoz živih živali, se trenutno pregledujejo. V ta namen je Komisija sprejela predlog za direktivo Sveta [5] o določitvi pravil v zvezi z zdravstvenim varstvom živali za uvoz nekaterih živih živali v Skupnost in o spremembi direktiv 72/462/EGS, 90/426/EGS, 92/65/EGS in 97/78/ES. V tem smislu bo člen 12 Direktive 90/426/EGS spremenjen, zato da se vzpostavijo načela za sestavitev seznama tretjih držav, iz katerih je dovoljen uvoz kopitarjev.
(4) Odločba Komisije 92/260/EGS z dne 10. aprila 1992 o pogojih v zvezi z zdravstvenim varstvom živali in izdajanjem veterinarskih spričeval za začasen sprejem registriranih konj [6] v Prilogi I vsebuje seznam tretjih držav, iz katerih države članice dovolijo začasen sprejem takšnih živali, ter razdeli tretje države v skupine glede na zdravstveno varstvo živali.
(5) Odločba Komisije 93/195/EGS z dne 2. februarja 1993 o pogojih v zvezi z zdravstvenim varstvom živali in izdajanju veterinarskih spričeval za ponovni vstop registriranih konjev za dirke, tekmovanja in kulturne prireditve po začasnem izvozu [7] v Prilogi I vsebuje seznam tretjih držav, iz katerih države članice dovolijo ponovni vstop takšnih živali.
(6) Odločba Komisije 93/196/EGS z dne 5. februarja 1993 o pogojih v zvezi z zdravstvenim varstvom živali in izdajanjem veterinarskih spričeval za uvoz kopitarjev za zakol [8], v opombi 3 Priloge II vsebuje seznam tretjih držav, iz katerih države članice dovolijo uvoz takšnih živali.
(7) Odločba Komisije 93/197/EGS z dne 5. februarja 1993 o pogojih zdravstvenega varstva živali in izdajanju veterinarskih spričeval pri uvozu registriranih kopitarjev ter plemenskih in proizvodnih kopitarjev [9] v Prilogi I vsebuje seznam tretjih držav, iz katerih države članice dovolijo uvoz takšnih živali.
(8) Primerno je, da so tretje države, iz katerih je dovoljen uvoz kopitarjev v Skupnost, navedene v enotnem aktu Skupnosti.
(9) V nekaterih primerih so samo posebne kategorije kopitarjev ali posebne vrste uvoza dovoljene z dela ozemlja tretje države, kakor je navedeno v Odločbi Komisije 92/160/EGS z dne 5. marca 1992 o določitviregionalizacije nekaterih tretjih držav za uvoz kopitarjev [10] ter zaradi jasnosti in preglednosti bi bilo treba te pogoje določiti skupaj s seznamom odobrenih tretjih držav ter Odločbo 92/160/EGS razveljaviti.
(10) Ker je seznam tretjih držav temeljni seznam, bi bilo treba poskrbeti za sklicevanje na posebne pogoje ali omejitve, ki se uporabljajo za uvoz kopitarjev v skladu z zakonodajo Skupnosti.
(11) Odločba Komisije 95/461/ES [11] določa ukrepe zaščite pri venezuelskem encefalomielitisu kopitarjev, zato prepoveduje ponovni uvoz po začasnem izvozu registriranih konjev iz Venezuele in Kolumbije. Zato se zdi primerno, da se skladno s tem prilagodi seznam.
(12) Odločba Komisije 97/10/ES [12] o spremembi Odločbe Sveta 79/542/EGS in odločb Komisije 92/160/EGS, 92/260/EGS in 93/197/EGS v zvezi z začasnim sprejemom in uvozom registriranih konjev iz Južne Afrike v Skupnost določa posebne uvozne pogoje vključno z regionalizacijo.
(13) Odločba Komisije 94/63/ES z dne 31. januarja 1994, ki določa začasni seznam tretjih držav, iz katerih lahko države članice dovolijo uvoz semena, jajčnih celic in zarodkov živali vrst ovce, koze in kopitarji ter prašičjih jajčnih celic in zarodkov vrste [13], se v delu II njene Priloge sklicuje na del 1 in del 2 Priloge k Odločbi 79/542/EGS. Ta seznam je bil določen v skladu s členom 28 Direktive 92/65/EGS za prehodno obdobje treh let.
(14) Odločba Komisije 2000/284/ES z dne 31. marca 2000 o izdelavi seznama odobrenih osemenjevalnih središč za uvoz semena kopitarjev iz tretjih držav in o spremembah odločb 96/539/ES in 96/540/ES [14], vsebuje seznam držav in obratov, iz katerih je dovoljen uvoz semena kopitarjev.
(15) Odločba Komisije 96/539/ES z dne 4. septembra 1996 o zahtevah v zvezi z zdravstvenim varstvom živali in izdajanjem veterinarskih spričeval za uvoz jajčnih celic in zarodkov kopitarjev v Skupnost [15] in Odločba Komisije 96/540/ES z dne 4. septembra 1996 o zahtevah v zvezi z zdravstvenim varstvom živali in izdajanjem veterinarskih spričeval za uvoz jajčnih celic in zarodkov kopitarjev v Skupnost [16], uvajata pogoje v zvezi z zdravstvenim varstvom živali, ki se uporabljajo za uvoz semena, jajčnih celic in zarodkov kopitarjev, sklic na navedene določbe pa je treba prirediti tudi v konsolidiranem seznamu tretjih držav.
(16) Primerno je kombinirati posebne sezname držav in regionalizacijske pogoje, določene v odločbah 79/542/EGS, 92/160/EGS, 92/260/EGS, 93/195/EGS, 93/196/EGS, 93/197/EGS in 94/63/ES v en konsolidiran seznam, z določitvijo razvrstitve tretjih držav v skupine glede na zdravstveni status živali in kjer se to uporablja, posebne pogoje za uvoz kopitarjev in semena, jajčnih celic in zarodkov teh vrst iz tretjih držav.
(17) Zato bi bilo treba odločbi 92/160/EGS in 95/461/EGS razveljaviti ter odločbi 94/63/ES in 93/195/EGS ustrezno spremeniti.
(18) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Vsebina in obseg
Ta odločba vzpostavlja seznam tretjih držav ali, kjer se uporablja regionalizacija, njihovih delov, iz katerih države članice dovolijo uvoz kopitarjev in njihovega semena, jajčnih celic in zarodkov ter navaja druge pogoje, ki se uporabljajo za takšen uvoz.
Člen 2
Opredelitve pojmov
V tej odločbi se uporabljajo naslednje opredelitve pojmov:
"kategorija kopitarjev" pomeni kopitarje, kakor so opredeljeni v členu 2(c), (d) in (e) Direktive 90/426/EGS, in registrirane konje;
"uvoz" pomeni vnos živih kopitarjev na ozemlje Skupnosti v skladu s pogoji, posebej določenimi za posamezno vrsto uvoza, še posebej začasni sprejem, ponovni vstop po začasnem izvozu in uvoz.
Člen 3
Uvoz živih kopitarjev
Države članice dovolijo uvoz živih kopitarjev v Skupnost iz tretjih držav ali delov ozemelj teh tretjih držav, navedenih v stolpcih 2 in 4 Priloge v skladu z navedbami, določenimi v Prilogi I:
- začasni sprejem registriranih konjev, kakor je navedeno v stolpcu 6,
- ponovni vstop registriranih konjev po začasnem izvozu za dirke, tekmovanja in kulturne dogodke, kakor je navedeno v stolpcu 7,
- uvoz registriranih konjev, kakor je navedeno v stolpcu 8,
- uvoz kopitarjev za zakol, kakor je navedeno v stolpcu 9,
- uvoz registriranih kopitarjev in kopitarjev za rejo in proizvodnjo, kakor je navedeno v stolpcu 10.
Člen 4
Uvoz semena kopitarjev
Države članice dovolijo uvoz semena kopitarjev iz tretjih držav ali delov ozemelj tretjih držav, navedenih v stolpcu 2 in 4 Priloge I, iz katerih je dovoljen tudi stalni uvoz registriranih konjev, registriranih kopitarjev ali kopitarjev za rejo in proizvodnjo. Za takšen uvoz velja pogoj, da je bilo seme zbrano za izvoz v Skupnost samo od kopitarjev, ki spadajo v kategorijo živih kopitarjev, odobrenih za stalni uvoz in da takšen uvoz izpolnjuje zahteve, ki ustrezajo navedbam, določenim v stolpcih 11, 12 in 13 Priloge I.
Člen 5
Uvoz jajčnih celic in zarodkov kopitarjev
Države članice dovolijo uvoz jajčnih celic in zarodkov kopitarjev iz tretjih držav ali delov ozemelj tretjih držav, navedenih v stolpcu 2 in 4 Priloge I, iz katerih je dovoljen tudi stalni uvoz registriranih kopitarjev in kopitarjev za rejo in proizvodnjo. Ti uvozi izpolnjujejo zahteve, ki ustrezajo navedbam, določenim v stolpcu 14 Priloge I.
Člen 6
Pogoji za uvoz kopitarjev iz tretjih držav
Države članice dovolijo samo uvoz kopitarjev, ki izpolnjujejo naslednje pogoje:
(a) kopitarji izpolnjujejo zahteve v zvezi z zdravstvenim varstvom živali, določene v ustreznem vzorcu spričevala, predvidenem v odločbah 92/260/EGS, 93/195/EGS, 93/196/EGS in 93/197/EGS v zvezi z ustrezno kategorijo kopitarjev, vrsto uvoza in skupino zdravstvenega statusa živali, kakor je navedeno v stolpcu 5 Priloge I, v katero je bila razporejena tretja država ali del ozemlja tretje države uvoza;
(b) če se to uporablja, za uvoz kopitarjev veljajo dodatna jamstva ali pogoji iz stolpca 15 tabele iz Priloge I k tej odločbi;
(c) kopitarji se ne prevažajo v prevoznih sredstvih, v katerih se prevažajo drugi kopitarji, ki niso namenjeni v Skupnost;
(d) če ni drugače dovoljeno v posebnih pogojih zdravstvenega varstva živali za uvoz v Skupnost, se kopitarjev ne prevaža v prevoznih sredstvih, v katerih se prevažajo drugi kopitarji z nižjim statusom zdravstvenega stanja;
(e) med prevozom v Skupnost se kopitarji ne raztovorijo na ozemlju tretje države ali delu ozemlja tretje države, iz katere uvoz kopitarjev v Skupnost ni dovoljen;
(f) med prevozom v Skupnost se kopitarjev ne prevaža po cesti, železnici ali se jih ne žene preko ozemlja ali dela ozemlja tretje države, iz katere ni odobrena vsaj ena vrsta uvoza vsaj ene kategorije kopitarjev;
(g) da kopitarji prispejo na mejno kontrolno točko vstopa v Skupnost znotraj desetih dni po tem, ko so bila izdana veterinarska spričevala za prevoz ali premik v Skupnost. Pri prevozu po morju se obdobje desetih dni podaljša za čas potovanja po morju.
Člen 7
Pogoji za uvoz semena kopitarjev iz tretjih držav
Uvozi semena kopitarjev v Skupnost so dovoljeni samo, če je bilo seme zbrano v osemenjevalnem središču, odobrenem v skladu z Direktivo 92/65/EGS in navedeno v Odločbi 2000/284/ES in izpolnjuje pogoje, določene v veterinarskem spričevalu, predvidenem v Odločbi Komisije 96/539/ES.
Člen 8
Pogoji za uvoz jajčnih celic in zarodkov kopitarjev iz tretjih držav
Uvoz jajčnih celic in zarodkov kopitarjev v Skupnost je dovoljen samo, če so bile takšne jajčne celice in/ali zarodki izpolnjujejo pogoje, določene v veterinarskem spričevalu, predvidenem v Odločbi Komisije 96/540/ES.
Člen 9
Spremembe
1. Prilogi I in II k Odločbi 93/195/EGS se spremenita v skladu s Prilogo II k tej odločbi.
2. Odločba 94/63/ES se spremeni:
(a) Naslov Odločbe se nadomesti z:
"Odločba Komisije z dne 31. januarja 1994 o sestavi seznama tretjih držav, iz katerih države članice dovolijo uvoz ovčjega in kozjega semena, njihovih jajčnih celic in zarodkov ter prašičjih jajčnih celic in zarodkov"
;
(b) V členu 1 se črta drugi odstavek.
(c) V Prilogi se črta del II.
Člen 10
Razveljavitve
Odločbi 92/160/EGS in 95/461/ES se razveljavita.
Člen 11
Datum začetka uporabe
Ta odločba se uporablja od 1. maja 2004.
Člen 12
Ta odločba je naslovljena na države članice.
V Bruslju, 6. januarja 2004

Labels: 3
6